Jaga nama enggau rega artis kitai
ARTIS Iban (penanyi) nerima bayar bebida ari pangan diri. Naka ke diatu kitai bedau bisi ‘machanism’ tauka standard rega ti belebas pasal bayar nya. Ba hal nentuka bayar, kitai agi bepanggai ba populariti album artis nya; lagu, muzik enggau ‘image’ sida. Kedua, aum (agreement) enggau penau sida semekih (deal & negotation) enggau ‘event organiser’ mega nentuka penyampau bayar nya. Enti kitai agi nadai ‘standard rate’, kitai tetap enda ulih mutarka isu ‘flat rate’ bayar artis. Ketegal nya, pemutus pasal bayar artis Iban agi bepanggai ba populariti, pengerindu enggau pengasih orang ke sida. NEMU CHARA NGELAKUKA (MARKETING) DIRI Ba dunya pemerindang kitai mesti nemu chara ngelakuka (marketing) diri. Enda milih artis lama tauka artis baru, kitai enda ulih enda rajin ngasurka mua diri ngambika kitai lebih ditemu sereta dikelala orang bukai. Artis baru tauka artis single tau lebih popular enti sida iya rajin ‘marketing’ diri empu. Nya alai, artis lama patut beserumba promo diri empu lalu anang mina nganti orang datai ngambi sida iya agai show. “ADD ON VALUE” Tiap iku artis patut nemu kualiti enggau value (rega) diri empu. Bala ‘organizer’ enggau palan pemerindang sigi ngarapka artis ti dikangauka sida merindang ba palan sida bisi “add on value” tauka mai penguntung ngagai palan sida. “Add on value” tau dikena narit mayuh agi orang datai ngagai palan nya. Kelimpah ari kualiti merindang, “add on value” mega tau nambahka pemanah bisnes. Chunto; karaoke pub, cafe, bistro, funfair enggau palan ke bukai. Ba kes ke bansa tu, status artis lama enggau artis baru ukai pekara pemadu beguna tang artis nya empu mesti landik ngerami; landik ngambi ati audien, ulih merindang orang ke datai lalu ngemadaska agi show tauka pengerami ti digulu sida iya nya. ISU MUTUNG LUAN Isu “mutung luan” show pangan diri enda patut nyadi ba industri muzik kitai. Kebuah pia laban niat nya enda badas. Bala artis diperansang ngangkatka kualiti  diri empu tang enda ibuh kiruh tauka chemuruka pengelebih artis bukai. Sapa ke rajin ngiga peluang “job” kin kia, sida tentu bulih mayuh agi show. Ba pekara tu, tiap iku artis patut nemu gaya pengawa diri tang enda ibuh chemuru sereta besangka enda manah ngagai pangan diri. DORSICA ROBERT “Nadai isu pasal kaul entara artis lama enggau baru. Semua diberi ungkup enggau peluang ke sebaka. Diatu sapa ke rajin promo diri tentu bulih ungkup ke lebih. Nya hak enggau penau siku-siku kitai. Taja pan pia aku arap semua artis lagu Iban di menua tu sama mereti nyaga nama diri enggau industri. Reti nya anang meh kitai kelalu ngemaruh image industri enggau diri empu datai ke orang nyau enda bebasaka kitai agi; lebih agi sentang bayar,” ku Dorsica Robert ke popular enggau lagu Enda Nyagi Jadi. EISNER NALA Eisner Nala ke popular enggau lagu Selipar Jipun bisi mega meri komen enggau penemu pasal bayar artis Iban maya kediatu. “Ba aku, isu mutung luan show pangan diri ukai isu besai ba industri. Kebuah pia laban aku pechaya sapa ke rajin ngiga show tentu ga bulih mayuh agi. Taja pan pia, aku mina minta artis Iban enda kelalu nempayaka image enggau bayar show diri empu. Naka ke diatu bedau ga aku ninga artis kitai belagu enda bebayar tauka semina dibayar RM100 aja. Enti sema utai tu amat bisi nyadi, sekali aku agi aku minta kasih ngagai ‘event organizer’ bepikir dua tiga kali laban tuju kitai sama-sama deka nyaga image industri muzik kitai tu. Jaku tu semina ke lalau lalu ukai dituju ngagai sapa-sapa,” ku Eisner Nala ke udah kala bulih anugerah Persembahan Terbaik ba ACSJ. LINDA SIMAI “Aku arapka artis lagu Iban sama bela bulih pemujur enggau pengelantang sekumbang ke begelar artis. Ba aku, isu bayar show kelalu baruh tauka kelalu tinggi ukai penanggul ke besai. Isu ke bansa tu nyadi di serata menua nyengkaum artis Semenanjung. Taja pan pia, kitai ke nyadi artis tentu udah nemu chara ngetanka pemanah nama enggau image diri. Ba hal tu, aku enggai nyadi ngajar kita laban kitai bisi chara kediri empu. Enti ulih kitai ke artis patut nemu standard enggau kualiti diri empu. Bayar show nyangka bepanggai ba album enggau populariti lagu. “Taja munyi nya, aku ukai madah artis ke udah mayuh album lebih badas tauka lebih popular tang kriteria nya meh ti dikena nentuka penyampau bayar show kitai. Runding aku mudah aja; artis baru pan ulih popular jampat lalu nerima bayar ke tinggi enti sida rajin sereta ‘improve’ kualiti ‘performance’ tiap kali sida iya show. Artis lama enda patut kelalu magi diri ari artis baru (enti bisi). Ti ulih, sama-sama meh kitai begulai sejalai enggau pangan diri,” ku Linda ngujungka randau kami sebuat. SEMINA JAKU LALAU Ngerikot lagu album single tauka album penuh nya hak siku-siku kitai. Nadai salah ngeluarka album nyadi artis nitihka chara diri empu. Taja pan munyi nya, siti pekara ti patut dijaga nya kualiti lagu enggau image diri. Pekara nya enda tau ditempayaka pia aja laban orang tetap enda bebasaka kitai enti pekara nya enda ulih jaga. Begulai sejalai ba industri patut dikemeratka agi. Badas amat ti kitai ulih “appreciate” penemu ti badas tang ukai milih sapa ti mansutka penemu nya. Selamat bejalaika pengawa, gerai sereta mujur selalu. Beli meh CD / VCD ti original. Ti bisi penemu ke badas agi, tau ditambahka ditu. Dikarang: MR TUBAI PENGERINDU 
See author's posts
